title: 2013/715/UE: Decizia Consiliului din 2 decembrie 2013 privind stabilirea poziției care urmează să fie adoptată în numele Uniunii Europene în cadrul Conferinței ministeriale a Organizației Mondiale a Comerțului referitor la aderarea Republicii Yemen la Organizația Mondială a Comerțului

text:
               6.12.2013

               RO

               Jurnalul Oficial al Uniunii Europene

               L 326/44

         DECIZIA CONSILIULUI
   din 2 decembrie 2013
   privind stabilirea poziției care urmează să fie adoptată în numele Uniunii Europene în cadrul Conferinței ministeriale a Organizației Mondiale a Comerțului referitor la aderarea Republicii Yemen la Organizația Mondială a Comerțului
   (2013/715/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 91, articolul 100 alineatul (2) și articolul 207 alineatul (4) primul paragraf, coroborate cu articolul 218 alineatul (9),
   având în vedere propunerea Comisiei Europene,
   întrucât:

               (1)

               La 12 aprilie 2000, Guvernul Republicii Yemen a depus o cerere de aderare la Acordul de instituire a Organizației Mondiale a Comerțului (OMC) de la Marrakech, în temeiul articolului XII din respectivul acord.

               (2)

               La 17 și 19 iulie 2000 a fost constituit un grup de lucru privind aderarea Republicii Yemen, pentru a se ajunge la un acord cu privire la condițiile de aderare acceptabile atât pentru Republica Yemen, cât și pentru toți membrii OMC.

               (3)

               Comisia, în numele Uniunii, a negociat o serie completă de angajamente de deschidere a pieței din partea Republicii Yemen, care corespund cererilor Uniunii.

               (4)

               Respectivele angajamente sunt în prezent încorporate în Protocolul de aderare a Republicii Yemen la OMC.

               (5)

               Aderarea Republicii Yemen la OMC ar trebui să aibă o contribuție pozitivă și de durată la procesul de reformă economică și dezvoltare durabilă din această țară.

               (6)

               În consecință, Protocolul de aderare ar trebui să fie aprobat.

               (7)

               Conform articolului XII din Acordul de instituire a OMC, condițiile de aderare trebuie convenite între membrul aderent și OMC, iar Conferința Ministerială a OMC aprobă condițiile de aderare din partea OMC.

               (8)

               Prin urmare, este oportun să se stabilească poziția care urmează să fie adoptată în numele Uniunii în cadrul Conferinței Ministeriale a OMC referitor la aderarea Republicii Yemen la OMC,

         ADOPTĂ PREZENTA DECIZIE:
   Articolul 1
   Poziția care urmează a fi adoptată în numele Uniunii Europene în cadrul Conferinței Ministeriale a OMC referitor la aderarea Republicii Yemen la OMC este în favoarea aderării.
   Articolul 2
   Prezenta decizie intră în vigoare la data adoptării.

      Adoptată la Bruxelles, 2 decembrie 2013.

            Pentru Consiliu

            Președintele

         E. GUSTAS


title: 2014/546/UE, Euratom: Decizia Parlamentului European din 3 aprilie 2014 privind descărcarea de gestiune pentru execuția bugetului Agenției Executive pentru Întreprinderi Mici și Mijlocii (fosta Agenție Executivă pentru Competitivitate și Inovare) aferent exercițiului financiar 2012

text:
               5.9.2014

               RO

               Jurnalul Oficial al Uniunii Europene

               L 266/104

         DECIZIA PARLAMENTULUI EUROPEAN
   din 3 aprilie 2014
   privind descărcarea de gestiune pentru execuția bugetului Agenției Executive pentru Întreprinderi Mici și Mijlocii (fosta Agenție Executivă pentru Competitivitate și Inovare) aferent exercițiului financiar 2012
   (2014/546/UE, Euratom)
   PARLAMENTUL EUROPEAN,

               —

               având în vedere bugetul general al Uniunii Europene pentru exercițiul financiar 2012 (1),

               —

               având în vedere conturile anuale consolidate ale Uniunii Europene pentru exercițiul financiar 2012 [COM(2013) 570 – C7-0273/2013] (2),

               —

               având în vedere conturile anuale finale ale Agenției Executive pentru Competitivitate și Inovare pentru exercițiul financiar 2012,

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2011 [COM(2013) 668] și documentele de lucru ale serviciilor Comisiei care însoțesc raportul în cauză [SWD(2013) 348 și SWD(2013) 349],

               —

               având în vedere Raportul Comisiei privind evaluarea finanțelor Uniunii pe baza rezultatelor obținute [COM(2013) 461] și documentele de lucru ale serviciilor Comisiei care însoțesc raportul în cauză [SWD(2013) 228 și SWD(2013) 229],

               —

               având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în anul 2012 [COM(2013) 606] și documentul de lucru al serviciilor Comisiei care însoțește raportul în cauză [SWD(2013) 314],

               —

               având în vedere Raportul Curții de Conturi privind conturile anuale ale Agenției Executive pentru Competitivitate și Inovare pentru exercițiul financiar 2012, însoțit de răspunsurile agenției (3),

               —

               având în vedere Declarația de asigurare (4) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2012 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 18 februarie 2014 privind descărcarea de gestiune a agențiilor executive în ceea ce privește execuția bugetară pentru exercițiul financiar 2012 (05850/2014 – C7-0049/2014),

               —

               având în vedere articolele 317, 318 și 319 din Tratatul privind funcționarea Uniunii Europene și articolul 106a din Tratatul de instituire a Comunității Europene a Energiei Atomice,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 55, 145, 146 și 147,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

               —

               având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (7), în special articolul 14 alineatul (3),

               —

               având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (8), în special articolul 66 primul și al doilea paragraf,

               —

               având în vedere Decizia 2004/20/CE a Comisiei din 23 decembrie 2003 de înființare a unei agenții executive, „Agenția Executivă pentru Energie Inteligentă”, pentru gestionarea acțiunilor comunitare în domeniul energiei, în cadrul aplicării Regulamentului (CE) nr. 58/2003 al Consiliului (9),

               —

               având în vedere Decizia 2007/372/CE a Comisiei din 31 mai 2007 de modificare a Deciziei 2004/20/CE în vederea transformării Agenției Executive pentru Energie Inteligentă în Agenția Executivă pentru Competitivitate și Inovare (10),

               —

               având în vedere Decizia de punere în aplicare 2013/771/UE a Comisiei din 17 decembrie 2013 de instituire a Agenției Executive pentru Întreprinderi Mici și Mijlocii și de abrogare a Deciziilor 2004/20/CE și 2007/372/CE (11),

               —

               având în vedere articolul 76 și anexa VI la Regulamentul său de procedură,

               —

               având în vedere raportul Comisiei pentru control bugetar și avizele celorlalte comisii interesate (A7-0242/2014),

               A.

               întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și administrează programele și, în aplicarea articolului 317 din Tratatul privind funcționarea Uniunii Europene, Comisia îndeplinește aceste sarcini în cooperare cu statele membre și pe propria răspundere, în conformitate cu principiul bunei gestiuni financiare,

               1.

               acordă directorului Agenției Executive pentru Întreprinderi Mici și Mijlocii (fosta Agenție Executivă pentru Competitivitate și Inovare) descărcarea de gestiune pentru execuția bugetului agenției executive aferent exercițiului financiar 2012;

               2.

               își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2012, secțiunea III – Comisia și agențiile executive;

               3.

               încredințează Președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2012, secțiunea III – Comisia, precum și rezoluția care face parte integrantă din aceste decizii directorului Agenției Executive pentru Întreprinderi Mici și Mijlocii, Consiliului, Comisiei, Curții de Justiție a Uniunii Europene și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 56, 29.2.2012.

      (2)  JO C 334, 15.11.2013, p. 1.

      (3)  JO C 365, 13.12.2013, p. 49.

      (4)  JO C 331, 14.11.2013, p. 10.

      (5)  JO L 248, 16.9.2002, p. 1.

      (6)  JO L 298, 26.10.2012, p. 1.

      (7)  JO L 11, 16.1.2003, p. 1.

      (8)  JO L 297, 22.9.2004, p. 6.

      (9)  JO L 5, 9.1.2004, p. 85.

      (10)  JO L 140, 1.6.2007, p. 52.

      (11)  JO L 341, 18.12.2013, p. 73.


title: 2014/172/UE: Decizia Consiliului din 22 octombrie 2013 privind semnarea în numele Uniunii Europene și al statelor sale membre și punerea în aplicare cu titlu provizoriu a protocolului la Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, pentru a ține seama de aderarea Republicii Croația la Uniunea Europeană

text:
               28.3.2014

               RO

               Jurnalul Oficial al Uniunii Europene

               L 93/1

         DECIZIA CONSILIULUI
   din 22 octombrie 2013
   privind semnarea în numele Uniunii Europene și al statelor sale membre și punerea în aplicare cu titlu provizoriu a protocolului la Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, pentru a ține seama de aderarea Republicii Croația la Uniunea Europeană
   (2014/172/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (5) și cu articolul 218 alineatul (8) al doilea paragraf,
   având în vedere Actul de aderare a Croației, în special articolul 6 alineatul (2) al doilea paragraf,
   având în vedere propunerea Comisiei Europene,
   întrucât:

               (1)

               La 24 septembrie 2012, Consiliul a autorizat Comisia să inițieze negocieri, în numele Uniunii, al statelor sale membre și al Republicii Croația, cu Muntenegru, în vederea încheierii unui protocol la Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, pentru a ține seama de aderarea Republicii Croația la Uniunea Europeană („protocolul”).

               (2)

               Negocierile au fost încheiate cu succes prin parafarea protocolului la 16 mai 2013.

               (3)

               Protocolul ar trebui semnat în numele Uniunii și al statelor sale membre, sub rezerva încheierii sale la o dată ulterioară.

               (4)

               Încheierea protocolului face obiectul unei proceduri separate în ceea ce privește chestiunile care țin de competența Comunității Europene a Energiei Atomice.

               (5)

               Având în vedere aderarea Croației la Uniune la 1 iulie 2013, protocolul ar trebui să se aplice, cu titlu provizoriu, de la acea dată,

         ADOPTĂ PREZENTA DECIZIE:
   Articolul 1
   Semnarea protocolului la Acordul de stabilizare și de asociere între Comunitățile Europene și statele membre ale acestora, pe de o parte, și Republica Muntenegru, pe de altă parte, pentru a ține seama de aderarea Republicii Croația la Uniunea Europeană se autorizează în numele Uniunii și al statelor sale membre, sub rezerva încheierii respectivului protocol.
   Textul protocolului se atașează la prezenta decizie.
   Articolul 2
   Președintele Consiliului este autorizat să desemneze persoana (persoanele) împuternicită (împuternicite) să semneze protocolul în numele Uniunii și al statelor sale membre.
   Articolul 3
   Protocolul se aplică, cu titlu provizoriu, în conformitate cu articolul 12, de la 1 iulie 2013, până la finalizarea procedurilor necesare pentru încheierea acestuia.
   Articolul 4
   Prezenta decizie intră în vigoare la data adoptării.

      Adoptată la Luxemburg, 22 octombrie 2013.

            Pentru Consiliu

            Președintele

         L. LINKEVIČIUS


title: Decizia (PESC) 2017/1562 a Consiliului din 14 septembrie 2017 de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene

text:
               15.9.2017

               RO

               Jurnalul Oficial al Uniunii Europene

               L 237/86

         DECIZIA (PESC) 2017/1562 A CONSILIULUI
   din 14 septembrie 2017
   de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere Decizia (PESC) 2016/849 a Consiliului din 27 mai 2016 privind măsuri restrictive împotriva Republicii Populare Democrate Coreene și de abrogare a Deciziei 2013/183/PESC (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 27 mai 2016, Consiliul a adoptat Decizia (PESC) 2016/849 privind măsuri restrictive împotriva Republicii Populare Democrate Coreene (RPDC).

               (2)

               La 5 august 2017, Consiliul de Securitate al Organizației Națiunilor Unite (CSONU) a adoptat Rezoluția 2371 (2017) [denumită în continuare „RCSONU 2371 (2017)”] în care și-a exprimat profunda îngrijorare cu privire la testele cu rachete balistice efectuate de către RPDC la 3 și la 28 iulie 2017 și a constatat că toate aceste activități contribuie la dezvoltarea de către RPDC a unor vectori purtători de arme nucleare și sporesc tensiunea în regiune și în afara acesteia.

               (3)

               RCSONU 2371 (2017) extinde interdicția asupra importului de anumite bunuri din RPDC, restricțiile asupra tranzacțiilor financiare și restricțiile privind navele RPDC.

               (4)

               De asemenea, RCSONU 2371 (2017) limitează numărul de permise de muncă care pot fi eliberate pentru resortisanții RPDC.

               (5)

               Se impun acțiuni suplimentare din partea Uniunii în vederea punerii în aplicare a anumitor măsuri în prezenta decizie.

               (6)

               Prin urmare, Decizia (PESC) 2016/849/ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia (PESC) 2016/849 se modifică după cum urmează:

               1.

               Articolul 7 se înlocuiește cu următorul text:
               „Articolul 7
               (1)   Se interzice achiziționarea din RPDC de către resortisanți ai statelor membre sau prin intermediul navelor sau aeronavelor care arborează pavilionul statelor membre de cărbune, fier și minereu de fier, indiferent dacă acestea provin sau nu de pe teritoriul RPDC.
               (2)   Uniunea ia măsurile necesare în vederea stabilirii articolelor relevante care intră sub incidența alineatului (1).
               (3)   Alineatul (1) nu se aplică în cazul cărbunelui care, astfel cum confirmă pe baza unor informații credibile statul membru care face achiziția, a provenit din afara RPDC și a fost transportat prin RPDC exclusiv în vederea exportului din portul Rajin (Rason), cu condiția ca statul membru respectiv să notifice în prealabil Comitetului de sancțiuni și ca astfel de tranzacții să nu aibă legătură cu generarea de venituri pentru programul nuclear sau cel de rachete balistice al RPDC sau pentru alte activități interzise prin RCSONU 1718 (2006), 1874 (2009), 2087 (2013), 2094 (2013), 2270 (2016), 2321 (2016) sau 2356 (2017) sau prin prezenta decizie.
               (4)   Se interzice achiziționarea din RPDC de către resortisanți ai statelor membre sau prin intermediul navelor sau aeronavelor care arborează pavilionul statelor membre de plumb și minereu de plumb, indiferent dacă acestea provin sau nu de pe teritoriul RPDC.
               (5)   Uniunea ia măsurile necesare în vederea stabilirii articolelor relevante care intră sub incidența alineatului (4).”

               2.

               Se introduce următorul articol:
               „Articolul 9a
               (1)   Se interzice achiziționarea din RPDC de către resortisanți ai statelor membre sau prin intermediul navelor sau aeronavelor care arborează pavilionul statelor membre de pește și de fructe de mare, indiferent dacă acestea provin sau nu de pe teritoriul RPDC.
               (2)   Uniunea adoptă măsurile necesare în vederea stabilirii articolelor relevante care intră sub incidența alineatului (1), care includ pești, crustacee, moluște și alte nevertebrate acvatice, sub toate formele.”

               3.

               La articolul 11 alineatul (2), litera (c) se înlocuiește cu următorul text:

                           „(c)

                           constituirea unei noi întreprinderi comune sau entități de tip cooperatist cu entități sau persoane fizice din RPDC sau extinderea întreprinderilor comune existente prin investiții suplimentare, indiferent dacă se acționează sau nu în numele guvernului RPDC, cu excepția cazului în care astfel de întreprinderi comune sau entități de tip cooperatist au fost aprobate în prealabil, de la caz la caz, de către Comitetul de sancțiuni;”.

               4.

               La articolul 13, punctul 1 se înlocuiește cu următorul text:

                           „1.

                           Cu excepția tranzacțiilor care intră sub incidența punctului 3 și care au fost autorizate în conformitate cu punctul 4, nu poate avea loc niciun transfer sau compensare de fonduri către sau din RPDC.”

               5.

               Se introduce următorul articol:
               „Articolul 13a
               Statele membre consideră societățile care efectuează servicii financiare echivalente cu cele furnizate de bănci drept instituții financiare în sensul punerii în aplicare a articolelor 13, 14 și 24a.”

               6.

               La articolul 16, alineatul (6) se înlocuiește cu următorul text:
               „(6)   Statele membre iau măsurile necesare pentru a confisca și înlătura, de exemplu distrugându-le, făcându-le inoperabile sau inutilizabile, stocându-le sau transferându-le într-un alt stat decât statul de origine ori de destinație în vederea înlăturării, articolele a căror furnizare, vânzare sau al căror transfer sau export este interzis prin RCSONU 1718 (2006), 1874 (2009), 2087 (2013), 2094 (2013), 2270 (2016), 2321 (2016) sau 2371 (2017), care sunt identificate cu ocazia inspecțiilor, într-un mod care este în conformitate cu obligațiile care le revin în temeiul dreptului internațional aplicabil.”

               7.

               La articolul 18a, se introduc următoarele alineate:
               „(6)   În cazul în care desemnarea de către Comitetul de sancțiuni dispune astfel, statele membre interzic intrarea în porturile lor a unei nave desemnate de către Comitetul de sancțiuni, cu excepția unei situații de urgență, a cazului în care nava se întoarce în portul de origine sau a cazului în care Comitetul de sancțiuni stabilește în prealabil că intrarea este necesară în scopuri umanitare sau în orice alt scop conform cu obiectivele RCSONU 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017) sau 2371 (2017).
               (7)   Anexa VI cuprinde navele menționate la alineatul (6) din prezentul articol desemnate de Comitetul de sancțiuni în conformitate cu punctul 6 din RCSONU 2371 (2017).”

               8.

               La articolul 22, alineatul (1) se înlocuiește cu următorul text:
               „(1)   Se interzice înregistrarea de nave în RPDC, obținerea autorizației pentru o navă de a arbora pavilionul RPDC, deținerea, leasingul, operarea de nave aflate sub pavilionul RPDC ori furnizarea de clasificări, certificări sau alte servicii conexe pentru nave ori încheierea de asigurări pentru nave aflate sub pavilionul RPDC, inclusiv închirierea unor astfel de nave.”

               9.

               Se introduce următorul articol:
               „Articolul 26a
               (1)   Statele membre nu depășesc la nicio dată după 5 august 2017 numărul total de permise de muncă prevăzute în jurisdicția statele membre pentru resortisanții RPDC și care erau valabile la data de 5 august 2017.
               (2)   Alineatul (1) nu se aplică atunci când Comitetul de sancțiuni aprobă în prealabil, de la caz la caz, încadrarea în muncă a unui număr suplimentar de resortisanți RPDC, care depășește numărul de permise de muncă prevăzute în jurisdicția statului membru respectiv la 5 august 2017, ca fiind necesară pentru furnizarea de asistență umanitară, pentru denuclearizare sau pentru orice alt scop care este conform cu obiectivele RCSONU 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017) sau 2371(2017).”

               10.

               La articolul 33, alineatul (1) se înlocuiește cu următorul text:
               „(1)   Consiliul aplică modificările aduse anexelor I, IV și VI pe baza hotărârilor luate de către Consiliul de Securitate sau de către Comitetul de sancțiuni.”

               11.

               Titlul anexei IV se înlocuiește cu următorul text:
               „Lista navelor menționate la articolul 18a alineatul (5)”.

               12.

               Se introduce următoarea anexă:„
                  ANEXA VI
                  Lista navelor menționate la articolul 18a alineatul (7).
               ”
         Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 14 septembrie 2017.

            Pentru Consiliu

            Președintele

         A. ANVELT

      (1)  JO L 141, 28.5.2016, p. 79.


title: Decizia Comisiei din 29 noiembrie 2000 privind acceptarea angajamentelor oferite în cadrul procedurilor antidumping și antisubvenții referitoare la importurile anumitor tipuri de polietilenă tereftalată (PET) originare din India, Indonezia, Malaysia, Republica Coreea, Taiwan și Thailanda [notificată cu numărul C(2000) 3603]

text:
Anunţ juridic important

|

32000D0745

Jurnalul Oficial L 301 , 30/11/2000 p. 0088 - 0089

		20001129Decizia Comisieidin 29 noiembrie 2000privind acceptarea angajamentelor oferite în cadrul procedurilor antidumping și antisubvenții referitoare la importurile anumitor tipuri de polietilenă tereftalată (PET) originare din India, Indonezia, Malaysia, Republica Coreea, Taiwan și Thailanda[notificată cu numărul C(2000) 3603](2000/745/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene [1], astfel cum a fost modificat ultima dată prin Regulamentul (CE) nr. 2238/2000 [2] ("regulament de bază antidumping"), în special articolele 8 și 9,având în vedere Regulamentul (CE) nr. 2026/97 al Consiliului din 6 octombrie 1997 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene [3] ("regulament de bază antisubvenții"), în special articolele 13 și 15,după consultarea comitetului consultativ,întrucât:A. PROCEDURA(1) Prin Regulamentul (CE) nr. 1742/2000 [4], Comisia a instituit drepturi antidumping provizorii la importurile în Comunitate de anumite tipuri de polietilenă tereftalată (PET) originare din India, Indonezia, Malaysia, Republica Coreea, Taiwan și Thailanda.(2) Prin Regulamentul (CE) nr. 1741/2000 [5], Comisia a instituit un drept compensatoriu provizoriu la importurile în Comunitate de anumite tipuri de polietilenă tereftalată (PET) originare din India, Malaysia, Taiwan și Thailanda.(3) Ca urmare a adoptării acestor măsuri antidumping și compensatorii provizorii, Comisia a continuat ancheta cu privire la dumping, subvenții, prejudiciu și interesul Comunității. Constatările și concluziile definitive ale anchetei sunt stabilite prin Regulamentul (CE) nr. 2604/2000 al Consiliului [6] de instituire a unor drepturi antidumping definitive la importurile de anumite tipuri de PET originare din India, Indonezia, Malaysia, Republica Coreea, Taiwan și Thailanda și prin Regulamentul (CE) nr. 2603/2000 al Consiliului [7] de instituire a unui drept compensatoriu definitiv la importurile anumitor tipuri de PET originare din India, Malaysia și Thailanda.(4) Anchetele au confirmat concluziile provizorii care stabileau existența unui dumping prejudiciabil în ceea ce privește importurile originare din India, Indonezia, Malaysia, Republica Coreea, Taiwan și Thailanda și existența unor subvenții prejudiciabile în ceea ce privește importurile originare din India, Malaysia și Thailanda.B. ANGAJAMENTELE(5) Ca urmare a adoptării măsurilor antidumping și compensatorii provizorii, doi producători-exportatori din India, care au participat la ambele anchete, au oferit angajamente [în sensul articolului 8 alineatul (1) din regulamentul de bază antidumping și al articolului 13 alineatul (1) din regulamentul de bază antisubvenții]. În afară de aceasta, în ceea ce privește ancheta privind dumpingul, doi dintre producătorii-exportatori din Indonezia au oferit angajamente. În conformitate cu aceste angajamente, producătorii-exportatori în cauză s-au angajat să nu vândă clienților lor independenți la prețuri mai mici decât un anumit nivel minimal.(6) Comisia consideră că angajamentele oferite de către societățile indiene Pearl Engineerig Polymers Limited și Reliance Industries Limited pot fi acceptate în măsura în care ele elimină efectele prejudiciabile ale dumpingului și ale subvențiilor. Comisia consideră, de asemenea, că angajamentul oferit de către societatea indoneziană P.T. Polypet Karyapersada poate fi acceptat în măsura în care acesta elimină efectul prejudiciabil al dumpingului. În afară de aceasta, rapoartele periodice și detaliate pe care societățile se angajează să le furnizeze Comisiei permit un control eficace. De altfel, cooperarea acestor societăți la anchetă, structura lor și organizarea vânzărilor lor, precum și caracteristicile produsului în cauză sunt de așa natură, încât Comisia consideră că riscul de eludare a angajamentului sau a angajamentelor este limitat.(7) A doua societate indoneziană a oferit, de asemenea, un angajament. Cu toate acestea, în cadrul anchetei antidumping, aceasta a furnizat, cu privire la anumite aspecte, informații false și înșelătoare care au afectat calitatea și fiabilitatea cooperării sale [a se vedea motivul 13 din Regulamentul (CE) nr. 2604/2000]. Prin urmare, Comisia a considerat că un angajament oferit de către această societate nu ar putea fi controlat în mod eficace astfel încât angajamentul a fost respins.(8) Pentru a asigura respectarea și un control eficace al angajamentelor, atunci când se prezintă cererea de punere în liberă circulație în conformitate cu un angajament, scutirea de drept este condiționată de prezentarea către autoritățile vamale ale statului membru în cauză a unei facturi valabile corespunzătoare angajamentului, eliberată de către producătorul-exportator al cărui angajament a fost acceptat și care conține informațiile menționate în anexa la Regulamentul (CE) nr. 2604/2000 și Regulamentul (CE) nr. 2603/2000. În cazul în care această factură lipsește sau în cazul în care aceasta nu corespunde cu produsul prezentat serviciilor vamale, dreptul antidumping adecvat se plătește pentru a garanta aplicarea efectivă a angajamentului.(9) În cazul unei încălcări sau retrageri a unui angajament sau în cazul în care există motive pentru a considera că un angajament este încălcat, se poate institui un drept provizoriu sau definitiv în conformitate cu articolul 8 alineatele (9) și (10) din regulamentul de bază antidumping și, dacă este cazul, cu articolul 13 alineatele (9) și (10) din regulamentul de bază antisubvenții,ADOPTĂ PREZENTA DECIZIE:Articolul 1Angajamentele oferite de către producătorii-exportatori menționați în continuare în cadrul procedurii antidumping privind importurile anumitor tipuri de polietilenă tereftalată (PET) originare din India, Indonezia, Malaysia, Republica Coreea, Taiwan și Thailanda și în cadrul procedurii antisubvenții cu privire la importurile anumitor tipuri de polietilenă tereftalată (PET) originare din India, Indonezia, Malaysia, Republica Coreea, Taiwan și Thailanda, sunt acceptate.Țările | Producătorul | Codul adițional TARIC |India | Pearl Engineering Polymers Limited | A182 |India | Reliance Industries Limited | A181 |Indonezia | P.T. Polypet Karyapersada | A193 |Articolul 2Prezenta decizie intră în vigoare în ziua următoare datei publicării în Jurnalul Oficial al Comunităților Europene.Prezenta decizie este obligatorie în toate elementele sale și se aplică direct în toate statele membre.Adoptată la Bruxelles, 29 noiembrie 2000.Pentru ComisiePascal LamyMembru al Comisiei[1] JO L 56, 6.3.1996, p. 1.[2] JO L 257, 11.10.2000, p. 2.[3] JO L 288, 21.10.1997, p. 1.[4] JO L 199, 5.8.2000, p. 48.[5] JO L 199, 5.8.2000, p. 6.[6] JO L 301, 30.11.2000, p. 21.[7] JO L 301, 30.11.2000, p. 1.--------------------------------------------------


title: 2010/282/: Decizia Consiliului din 19 ianuarie 2010 privind existența unui deficit excesiv în Austria

text:
               21.5.2010

               RO

               Jurnalul Oficial al Uniunii Europene

               L 125/32

         DECIZIA CONSILIULUI
   din 19 ianuarie 2010
   privind existența unui deficit excesiv în Austria
   (2010/282/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 126 alineatul (6) coroborat cu articolul 126 alineatul (13) și cu articolul 136,
   având în vedere propunerea Comisiei,
   având în vedere observațiile prezentate de Austria,
   întrucât:

               (1)

               În conformitate cu articolul 126 alineatul (1) din Tratatul privind funcționarea Uniunii Europene, statele membre trebuie să evite deficitele publice excesive.

               (2)

               Pactul de stabilitate și creștere are la bază obiectivul unor finanțe publice solide ca mijloc de consolidare a condițiilor pentru stabilitatea prețurilor și pentru o creștere susținută și durabilă, care să contribuie la crearea de locuri de muncă.

               (3)

               Procedura de deficit excesiv (PDE) prevăzută la articolul 126 din Tratatul privind funcționarea Uniunii Europene, clarificată prin Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (1) (care face parte din Pactul de stabilitate și creștere) prevede adoptarea unei decizii privind existența unui deficit excesiv. Regulamentul (CE) nr. 1467/97 stabilește de asemenea dispoziții de punere în aplicare a articolului 104 din Tratatul de instituire a Comunității Europene, care a devenit articolul 126 din Tratatul privind funcționarea Uniunii Europene. Protocolul privind procedura de deficit excesiv anexat la Tratatul privind funcționarea Uniunii Europene prevede dispoziții suplimentare referitoare la aplicarea PDE. Regulamentul (CE) nr. 479/2009 al Consiliului (2) stabilește norme și definiții detaliate pentru aplicarea dispozițiilor protocolului menționat.

               (4)

               Reforma din 2005 a Pactului de stabilitate și creștere a căutat să-i întărească eficacitatea și bazele economice, precum și să protejeze sustenabilitatea finanțelor publice pe termen lung. Obiectivul acesteia l-a constituit garantarea faptului că situația economică și bugetară este pe deplin luată în considerare în toate etapele PDE. Astfel, Pactul de stabilitate și creștere constituie cadrul care sprijină politicile guvernamentale pentru o revenire rapidă la poziții bugetare solide ținând cont de situația economică.

               (5)

               Articolul 104 alineatul (5) din Tratatul de instituire a Comunității Europene, care a devenit articolul 126 alineatul (5) din Tratatul privind funcționarea Uniunii Europene, prevede obligația Comisiei de a adresa Consiliului un aviz în cazul în care aceasta consideră că într-un stat membru există sau poate să apară un deficit excesiv. Luând în considerare raportul său întocmit în conformitate cu articolul 104 alineatul (3) din Tratatul de instituire a Comunității Europene, care a devenit articolul 126 alineatul (3) din Tratatul privind funcționarea Uniunii Europene, și având în vedere avizul emis de Comitetul economic și financiar în conformitate cu articolul 104 alineatul (4) din Tratatul de instituire a Comunității Europene, care a devenit articolul 126 alineatul (4) din Tratatul privind funcționarea Uniunii Europene, Comisia a concluzionat că în Austria există un deficit excesiv. În consecință, Comisia a transmis Consiliului un aviz în acest sens cu privire la Austria la 11 noiembrie 2009 (3).

               (6)

               Articolul 126 alineatul (6) din Tratatul privind funcționarea Uniunii Europene prevede obligația Consiliului de a lua în considerare orice eventuale observații ale statului membru în cauză, înainte de a decide, pe baza unei evaluări globale, dacă există sau nu un deficit excesiv. În cazul Austriei, evaluarea globală conduce la concluziile expuse în prezenta decizie.

               (7)

               Conform datelor comunicate de autoritățile austriece în octombrie 2009, se preconizează că nivelul deficitului public al Austriei va atinge 3,9 % din PIB în 2009, rămânând astfel cu mult peste valoarea de referință de 3 % din PIB. Pe baza previziunilor serviciilor Comisiei din toamna anului 2009, depășirea așteptată a valorii de referință poate fi considerată excepțională în sensul tratatului și al Pactului de stabilitate și creștere. În special, aceasta este o consecință a unei încetiniri semnificative a creșterii economice în sensul dispozițiilor tratatului și ale Pactului de stabilitate și creștere. Conform previziunilor serviciilor Comisiei din toamna anului 2009, PIB-ul real al Austriei se va contracta drastic cu – 3,7 % în 2009. Recesiunea economică reflectă scăderea drastică a investițiilor private și a comerțului exterior în industria de prelucrare orientată spre export, ca o consecință a crizei financiare și economice mondiale, și, în special, perspectivele mult mai scăzute de creștere ale principalilor parteneri comerciali (zona euro, Europa Centrală și de Est). În plus, depășirea estimată a valorii de referință nu poate fi considerată temporară. Conform previziunilor serviciilor Comisiei din toamna anului 2009 și ținând seama de măsurile bugetare adoptate în anul curent, deficitul s-ar ridica la 5,5 % în 2010 și 5,3 % din PIB în 2011 în ipoteza menținerii politicilor actuale. Criteriul deficitului prevăzut de tratat nu este îndeplinit.

               (8)

               Conform datelor notificate în octombrie 2009 de către autoritățile austriece, datoria publică brută s-a situat peste valoarea de referință de 60 % din PIB încă din 2008 și se preconizează că aceasta va atinge nivelul de 68,2 % din PIB în 2009. Conform previziunilor serviciilor Comisiei din toamna anului 2009 se așteaptă creșterea în continuare a ponderii datoriei pentru a ajunge la 73,9 % din PIB în 2010 și 77 % din PIB în 2011. Nu se poate considera că ponderea datoriei scade suficient și se apropie de valoarea de referință într-un ritm satisfăcător, în sensul dispozițiilor din tratat și din Pactul de stabilitate și creștere. Criteriul datoriei prevăzut de tratat nu este îndeplinit.

               (9)

               În conformitate cu articolul 2 alineatul (4) din Regulamentul (CE) nr. 1467/97, „factorii relevanți” pot fi luați în considerare în etapele care conduc la adoptarea deciziei Consiliului privind existența unui deficit excesiv în conformitate cu articolul 126 alineatul (6) din Tratatul privind funcționarea Uniunii Europene numai dacă este îndeplinită dubla condiție ca deficitul să rămână apropiat de valoarea de referință și ca depășirea valorii de referință să fie temporară. Această dublă condiție nu este îndeplinită în cazul Austriei. Prin urmare, în etapele care conduc la adoptarea prezentei decizii nu sunt luați în considerare factorii relevanți,

         ADOPTĂ PREZENTA DECIZIE:
   Articolul 1
   În urma unei evaluări globale rezultă că în Austria există un deficit excesiv.
   Articolul 2
   Prezenta decizie se adresează Republicii Austria.

      Adoptată la Bruxelles, 19 ianuarie 2010.

            Pentru Consiliu

            Președintele

         E. SALGADO

      (1)  JO L 209, 2.8.1997, p. 6.

      (2)  JO L 145, 10.6.2009, p. 1.

      (3)  Toate documentele privind PDE pentru Austria pot fi consultate la următoarea adresă: http://ec.europa.eu/economy_finance/netstartsearch/pdfsearch/pdf.cfm?mode = _m2


title: Decizia (UE) 2015/1289 a Consiliului din 13 iulie 2015 de aplicare a unei amenzi în cazul Spaniei pentru manipularea datelor referitoare la deficit în Comunitatea Autonomă Valencia

text:
               28.7.2015

               RO

               Jurnalul Oficial al Uniunii Europene

               L 198/19

         DECIZIA (UE) 2015/1289 A CONSILIULUI
   din 13 iulie 2015
   de aplicare a unei amenzi în cazul Spaniei pentru manipularea datelor referitoare la deficit în Comunitatea Autonomă Valencia
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1173/2011 al Parlamentului European și al Consiliului din 16 noiembrie 2011 privind aplicarea eficientă a supravegherii bugetare în zona euro (1), în special articolul 8 alineatul (1),
   având în vedere Decizia delegată 2012/678/UE a Comisiei din 29 iunie 2012 privind anchetele și amenzile legate de manipularea datelor statistice în conformitate cu Regulamentul (UE) nr. 1173/2011 al Parlamentului European și al Consiliului privind aplicarea eficientă a supravegherii bugetare în zona euro (2),
   având în vedere raportul Comisiei, adoptat la 7 mai 2015, referitor la ancheta legată de manipularea datelor statistice, astfel cum este menționată în Regulamentul (UE) nr. 1173/2011, care s-a produs în Spania,
   având în vedere recomandarea Comisiei Europene,
   întrucât:

               (1)

               În conformitate cu articolul 126 alineatul (1) din Tratatul privind funcționarea Uniunii Europene, statele membre urmează să evite deficitele publice excesive. Datele referitoare la deficitele și datoriile publice relevante pentru aplicarea articolelor 121 și 126 din TFUE ori a Protocolului nr. 12 privind procedura aplicabilă deficitelor excesive anexat la tratate constituie o sursă esențială de informații pentru coordonarea politicilor economice din Uniune.

               (2)

               Pentru a consolida aplicarea supravegherii bugetare în zona euro și pentru a descuraja prezentarea, în mod intenționat sau dintr-o gravă neglijență, a unor date eronate referitoare la deficitul și datoria publice, pe baza unei recomandări a Comisiei, Consiliul poate decide aplicarea unei amenzi statului membru responsabil.

               (3)

               La 11 iulie 2014, Comisia a demarat o anchetă cu privire la manipularea datelor statistice, astfel cum este menționată în Regulamentul (UE) nr. 1173/2011, care s-a produs în Spania. La 19 februarie 2015, constatările preliminare ale anchetei au fost transmise Spaniei în vederea formulării de observații, astfel cum prevede Decizia delegată 2012/678/UE. Spania și-a prezentat la timp în scris observațiile cu privire la respectivele constatări preliminare.

               (4)

               La 7 mai 2015, Comisia a adoptat un raport referitor la ancheta legată de manipularea datelor statistice, menționată în Regulamentul (UE) nr. 1173/2011, care s-a produs în Spania, luând în considerare observațiile prezentate de Spania.

               (5)

               În acest raport, Comisia concluzionează că o entitate din sectorul administrației publice din Spania, și anume biroul de audit regional al Comunității Autonome Valencia, a comis o neglijență gravă neînregistrând cheltuielile din domeniul sănătății în conturile naționale și nerespectând principiul contabilității de angajamente, ceea ce a dus la o raportare incorectă a datelor referitoare la deficitul public din Spania către Comisie (Eurostat) în martie 2012. Pe baza constatărilor Comisiei, este adecvat să se concluzioneze că, din cauza unei neglijențe grave, a avut loc o prezentare de date eronate referitoare la deficit în momentul în care Spania a raportat cifrele eronate către Eurostat în martie 2012. Aceste elemente justifică aplicarea unei amenzi.

               (6)

               Valoarea recomandată a amenzii nu ar trebui să depășească 0,2 % din PIB-ul Spaniei din 2014.

               (7)

               Suma de referință a amenzii care urmează să fie aplicată este egală cu 5 % din cel mai mare impact al prezentării de date eronate privind deficitul public din Spania pentru anii în cauză vizați de notificarea din cadrul procedurii de deficit excesiv (PDE). Suma revizuită a cheltuielilor raportate de Spania cu ocazia notificării PDE din aprilie 2012 s-a ridicat la 1,893 de miliarde EUR. Prin urmare, suma de referință ar trebui stabilită la 94,65 de milioane EUR.

               (8)

               Ținând seama de criteriile stabilite la articolul 14 alineatul (3) litera (a) din Decizia delegată 2012/678/UE, Comisia a concluzionat în raportul său că prezentarea de date eronate nu a avut un impact semnificativ asupra funcționării guvernanței economice consolidate a Uniunii datorită impactului limitat asupra deficitului total al Spaniei. În plus, concluzia raportului este că raportarea cifrelor corecte a avut loc la scurt timp după publicarea, în aprilie 2012, a datelor incorecte referitoare la deficitul Spaniei, permițând ca revizuirea datelor respective să aibă loc chiar în 2012. Aceste elemente justifică reducerea valorii amenzii.

               (9)

               Ținând seama de criteriile stabilite la articolul 14 alineatul (3) litera (b) din Decizia delegată 2012/678/UE, Comisia a concluzionat în raportul său că prezentarea de date eronate a fost rezultatul unei neglijențe grave. Sub acest raport, nu ar trebui realizată nicio modificare a valorii amenzii.

               (10)

               Ținând seama de criteriile stabilite la articolul 14 alineatul (3) litera (c) din Decizia delegată 2012/678/UE, Comisia a concluzionat în raportul său că prezentarea de date eronate a fost, în principal, rezultatul activității unei singure entități din sectorul administrației publice din Spania. Aceste elemente justifică reducerea valorii amenzii.

               (11)

               Ținând seama de criteriile stabilite la articolul 14 alineatul (3) litera (d) din Decizia delegată 2012/678/UE, Comisia a concluzionat în raportul său că acțiunile relevante ale statului membru care pot fi vizate de amendă sunt cele care au avut loc în perioada cuprinsă între 13 decembrie 2011, când a intrat în vigoare Regulamentul (UE) nr. 1173/2011, și data de demarare a anchetei, și anume 11 iulie 2014. Raportul concluzionează și că datele privind deficitul raportate eronat au fost corectate în cadrul revizuirii notificării PDE din octombrie 2012. Nu ar trebui realizată nicio modificare a valorii amenzii pe motivul duratei prezentării de date eronate.

               (12)

               Ținând seama de criteriile stabilite la articolul 14 alineatul (3) litera (e) din Decizia delegată 2012/678/UE, Comisia a concluzionat în raportul său că autoritățile din domeniul statisticii și toate entitățile interesate din Spania au demonstrat un nivel ridicat de cooperare în cursul anchetei. Aceste elemente justifică reducerea valorii amenzii.

               (13)

               Având în vedere circumstanțele de mai sus, amenda care urmează să fie aplicată Spaniei ar trebui stabilită la 18,93 de milioane EUR,

         ADOPTĂ PREZENTA DECIZIE:
   Articolul 1
   Spaniei i se impune o amendă de 18,93 de milioane EUR pentru prezentarea, dintr-o neglijență gravă, a unor date eronate referitoare la deficitul public, după cum se arată în raportul Comisiei Europene referitor la ancheta legată de manipularea datelor statistice, menționată în Regulamentul (UE) nr. 1173/2011, care s-a produs în Spania.
   Articolul 2
   Prezenta decizie se adresează Regatului Spaniei.

      Adoptată la Bruxelles, 13 iulie 2015.

            Pentru Consiliu

            Președintele

         E. ETGEN

      (1)  JO L 306, 23.11.2011, p. 1.

      (2)  JO L 306, 6.11.2012, p. 21.


title: Decizia (UE, Euratom) 2017/620 a reprezentanților guvernelor statelor membre din 29 martie 2017 privind numirea unui judecător în cadrul Tribunalului

text:
               1.4.2017

               RO

               Jurnalul Oficial al Uniunii Europene

               L 89/9

         DECIZIA (UE, Euratom) 2017/620 A REPREZENTANȚILOR GUVERNELOR STATELOR MEMBRE
   din 29 martie 2017
   privind numirea unui judecător în cadrul Tribunalului
   REPREZENTANȚII GUVERNELOR STATELOR MEMBRE ALE UNIUNII EUROPENE,
   având în vedere Tratatul privind Uniunea Europeană, în special articolul 19,
   având în vedere Tratatul privind funcționarea Uniunii Europene, în special articolele 254 și 255,
   având în vedere Tratatul de instituire a Comunității Europene a Energiei Atomice, în special articolul 106a alineatul (1),
   întrucât:

               (1)

               Articolul 48 din Protocolul nr. 3 privind Statutul Curții de Justiție a Uniunii Europene, astfel cum a fost modificat prin Regulamentul (UE, Euratom) 2015/2422 al Parlamentului European și al Consiliului (1), prevede că Tribunalul este compus din 47 de judecători începând cu 1 septembrie 2016. Articolul 2 litera (b) din regulamentul respectiv stabilește durata mandatului celor șapte judecători suplimentari astfel încât sfârșitul acestui mandat să corespundă reînnoirilor parțiale ale Tribunalului care vor avea loc la 1 septembrie 2019 și la 1 septembrie 2022.

               (2)

               În acest context, a fost propusă candidatura domnului Colm MAC EOCHAIDH pentru postul de judecător suplimentar în cadrul Tribunalului.

               (3)

               Comitetul instituit în temeiul articolului 255 din Tratatul privind funcționarea Uniunii Europene a emis un aviz cu privire la capacitatea domnului Colm MAC EOCHAIDH de a exercita funcția de judecător în cadrul Tribunalului.

               (4)

               Este oportună numirea domnului Colm MAC EOCHAIDH pentru perioada cuprinsă între data intrării în vigoare a prezentei decizii și 31 august 2019,

         ADOPTĂ PREZENTA DECIZIE:
   Articolul 1
   Domnul Colm MAC EOCHAIDH este numit judecător în cadrul Tribunalului pentru perioada cuprinsă între data intrării în vigoare a prezentei decizii și 31 august 2019.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 29 martie 2017.

            Președintele

         M. BONNICI

      (1)  Regulamentul (UE, Euratom) 2015/2422 al Parlamentului European și al Consiliului din 16 decembrie 2015 de modificare a Protocolului nr. 3 privind Statutul Curții de Justiție a Uniunii Europene (JO L 341, 24.12.2015, p. 14).


title: Decizia (UE) 2016/946 a Consiliului din 9 iunie 2016 de instituire a unor măsuri provizorii în domeniul protecției internaționale în beneficiul Suediei în conformitate cu articolul 9 din Decizia (UE) 2015/1523 și cu articolul 9 din Decizia (UE) 2015/1601 de instituire a unor măsuri provizorii în domeniul protecției internaționale în beneficiul Italiei și al Greciei

text:
               15.6.2016

               RO

               Jurnalul Oficial al Uniunii Europene

               L 157/23

         DECIZIA (UE) 2016/946 A CONSILIULUI
   din 9 iunie 2016
   de instituire a unor măsuri provizorii în domeniul protecției internaționale în beneficiul Suediei în conformitate cu articolul 9 din Decizia (UE) 2015/1523 și cu articolul 9 din Decizia (UE) 2015/1601 de instituire a unor măsuri provizorii în domeniul protecției internaționale în beneficiul Italiei și al Greciei
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 78 alineatul (3),
   având în vedere propunerea Comisiei Europene,
   având în vedere avizul Parlamentului European (1),
   întrucât:

               (1)

               În conformitate cu articolul 78 alineatul (3) din Tratatul privind funcționarea Uniunii Europene (TFUE), în cazul în care unul sau mai multe state membre se află într-o situație de urgență caracterizată de un aflux brusc de resortisanți ai unor țări terțe, Consiliul, la propunerea Comisiei și după consultarea Parlamentului European, poate adopta măsuri provizorii, în beneficiul statului sau al statelor membre în cauză.

               (2)

               În conformitate cu articolul 80 din TFUE, politicile Uniunii în domeniul controalelor la frontieră, al azilului și al imigrației, precum și punerea lor în aplicare sunt guvernate de principiul solidarității și al împărțirii echitabile a răspunderii între statele membre, iar actele Uniunii adoptate în acest domeniu cuprind măsuri adecvate pentru aplicarea acestui principiu.

               (3)

               În baza articolului 78 alineatul (3) din TFUE, Consiliul a adoptat două decizii de instituire a unor măsuri provizorii în domeniul protecției internaționale în beneficiul Italiei și al Greciei. În conformitate cu Decizia (UE) 2015/1523 a Consiliului (2), 40 000 de solicitanți de protecție internațională urmează să fie transferați din Italia și din Grecia către alte state membre. În temeiul Deciziei (UE) 2015/1601 a Consiliului (3), 120 000 de solicitanți de protecție internațională urmează să fie transferați din Italia și din Grecia către celelalte state membre.

               (4)

               În conformitate cu articolul 9 din Decizia (UE) 2015/1523 și cu articolul 9 din Decizia (UE) 2015/1601, în cazul în care un stat membru se confruntă cu o situație de urgență caracterizată de un aflux brusc de resortisanți ai unor țări terțe, Consiliul, pe baza unei propuneri a Comisiei și după consultarea Parlamentului European, poate adopta măsuri provizorii în beneficiul statului membru în cauză, în temeiul articolului 78 alineatul (3) din TFUE. Aceste măsuri pot include, după caz, suspendarea participării statului membru respectiv la transfer, astfel cum este prevăzut în respectivele decizii, precum și posibile măsuri compensatorii pentru Italia și Grecia.

               (5)

               Suedia se confruntă cu o situație de urgență caracterizată de un aflux brusc de resortisanți ai unor țări terțe pe teritoriul său cauzat de o schimbare bruscă a fluxurilor de migrație. La 8 decembrie 2015, Suedia a solicitat în mod oficial suspendarea obligațiilor sale în temeiul Deciziilor (UE) 2015/1523 și (UE) 2015/1601.

               (6)

               Creșterea considerabilă a cazurilor de trecere neregulamentară a frontierei în Uniune și a deplasărilor secundare în întreaga Uniune a condus la o creștere importantă a numărului de solicitări de protecție internațională în Suedia, mai ales din partea unor persoane care au intrat pe teritoriul Uniunii prin Italia și Grecia.

               (7)

               Cifrele Eurostat confirmă o creștere importantă în Suedia a numărului de solicitanți de protecție internațională. Numărul de solicitanți de protecție internațională a crescut cu peste 60 %, de la 68 245 de solicitanți în perioada 1 ianuarie-31 octombrie 2014, la 112 040 de solicitanți în perioada 1 ianuarie-31 octombrie 2015.

               (8)

               Numărul lunar al solicitanților de protecție internațională a ajuns recent la un nivel chiar mai ridicat: numărul solicitanților s-a dublat între lunile august (11 735) și septembrie (24 261), atingând 39 055 în octombrie 2015 (o creștere de 61 % față de septembrie).

               (9)

               Suedia a înregistrat în 2015 de departe cel mai mare număr de solicitanți de protecție internațională pe cap de locuitor din Uniune, și anume 11 503 de solicitanți la un milion de locuitori).

               (10)

               De asemenea, Suedia se confruntă cu o situație dificilă ca urmare a creșterii semnificative recente a numărului de minori neînsoțiți, unul din patru solicitanți pretinzând a fi un minor neînsoțit.

               (11)

               Situația actuală a pus o presiune semnificativă asupra sistemului de azil și de migrație suedez, cu grave consecințe de ordin practic pe teren în ceea ce privește condițiile de primire și capacitatea sistemului de azil și de migrație de a soluționa aceste cereri. Pentru a contribui la atenuarea presiunii semnificative cu care se confruntă Suedia, obligațiile sale ca stat membru în materie de transfer în temeiul Deciziilor (UE) 2015/1523 și (UE) 2015/1601 ar trebui suspendate pentru un an.

               (12)

               Suspendarea obligațiilor Suediei ar trebui să fie completată, după caz, de măsuri de sprijin operaționale coordonate de Biroul European de Sprijin pentru Azil (EASO) și de alte agenții relevante.

               (13)

               Suedia ar trebui să prezinte Consiliului și Comisiei o foaie de parcurs în care sunt stabilite măsurile pe care le va lua pentru a asigura eficacitatea sistemului său de azil și de migrație și pentru a-și relua obligațiile care îi revin în temeiul Deciziilor (UE) 2015/1523 și (UE) 2015/1601 atunci când va înceta suspendarea obligațiilor sale.

               (14)

               Deoarece obiectivele prezentei decizii nu pot fi realizate în mod satisfăcător de către statele membre dar, având în vedere amploarea și efectele acțiunii, pot fi realizate mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este definit la articolul 5 din Tratatul privind Uniunea Europeană (TUE). În conformitate cu principiul proporționalității, astfel cum este definit la articolul menționat, prezenta decizie nu depășește ceea ce este necesar pentru realizarea obiectivelor menționate.

               (15)

               Prezenta decizie respectă drepturile fundamentale și principiile recunoscute de Carta drepturilor fundamentale a Uniunii Europene.

               (16)

               În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la TUE și la TFUE, și fără a aduce atingere articolului 4 din protocolul respectiv, respectivele state membre nu participă la adoptarea prezentei decizii, nu au obligații în temeiul acesteia și nu fac obiectul aplicării sale.

               (17)

               În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul UE și la TFUE, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (18)

               Având în vedere caracterul urgent al situației, prezenta decizie ar trebui să intre în vigoare în ziua următoare datei publicării în Jurnalul Oficial al Uniunii Europene,

         ADOPTĂ PREZENTA DECIZIE:
   Articolul 1
   Obiectul
   Prezenta decizie instituie măsuri provizorii în domeniul protecției internaționale în beneficiul Suediei, pentru a sprijini acest stat astfel încât să facă față mai bine unei situații de urgență caracterizate de un aflux brusc de resortisanți ai unor țări terțe.
   Articolul 2
   Suspendarea obligațiilor în temeiul Deciziilor (UE) 2015/1523 și (UE) 2015/1601
   Obligațiile Suediei, în calitate de stat membru, de transfer în temeiul Deciziilor (UE) 2015/1523 și (UE) 2015/1601 se suspendă până la 16 iunie 2017.
   Articolul 3
   Sprijin operațional pentru Suedia
   Pentru a permite Suediei să facă față mai bine presiunii excepționale care afectează sistemul său de azil și de migrație, se acordă acesteia sprijin operațional, după caz, prin intermediul activităților pertinente coordonate de EASO și de alte agenții relevante.
   Articolul 4
   Măsuri complementare care urmează a fi luate de Suedia
   Până la 16 iulie 2016, Suedia prezintă Consiliului și Comisiei o foaie de parcurs în care sunt stabilite măsurile pe care le va lua pentru a asigura eficacitatea sistemului său de azil și de migrație și pentru a-și relua obligațiile care îi revin în temeiul Deciziilor (UE) 2015/1523 și (UE) 2015/1601 atunci când va înceta suspendarea obligațiilor sale menționată la articolul 2.
   Articolul 5
   Intrarea în vigoare
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Luxemburg, 9 iunie 2016.

            Pentru Consiliu

            Președintele

         G.A. VAN DER STEUR

      (1)  Avizul din 26 mai 2016 (nepublicat încă în Jurnalul Oficial).

      (2)  Decizia (UE) 2015/1523 a Consiliului din 14 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei (JO L 239, 15.9.2015, p. 146).

      (3)  Decizia (UE) 2015/1601 a Consiliului din 22 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei(JO L 248, 24.9.2015, p. 80).


title: 2014/494/UE: Decizia Consiliului din 16 iunie 2014 privind semnarea, în numele Uniunii Europene, și aplicarea cu titlu provizoriu a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte

text:
               30.8.2014

               RO

               Jurnalul Oficial al Uniunii Europene

               L 261/1

         DECIZIA CONSILIULUI
   din 16 iunie 2014
   privind semnarea, în numele Uniunii Europene, și aplicarea cu titlu provizoriu a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte
   (2014/494/UE)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 37 și articolul 31 alineatul (1), coroborate cu articolul 218 alineatul (5) și cu articolul 218 alineatul (8) al doilea paragraf din Tratatul privind funcționarea Uniunii Europene,
   având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (5) și cu articolul 218 alineatul (8) al doilea paragraf, precum și articolul 218 alineatul (7),
   având în vedere propunerea Comisiei Europene,
   întrucât:

               (1)

               La 10 mai 2010, Consiliul a autorizat Comisia să deschidă negocieri cu Georgia în vederea încheierii unui nou acord între Uniune și Georgia care să înlocuiască acordul de parteneriat și cooperare (1).

               (2)

               Ținând seama de relațiile apropiate dintre cele două părți și de legăturile tot mai strânse dintre acestea, precum și de dorința lor de a-și consolida și lărgi relațiile într-un mod ambițios și inovator, negocierile privind Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (denumit în continuare „acordul”) au fost finalizate cu succes prin parafarea acordului la 29 noiembrie 2013.

               (3)

               Acordul ar trebui să fie semnat în numele Uniunii și, înaintea intrării sale în vigoare, să se aplice parțial, cu titlu provizoriu, în conformitate cu articolul 431 din acesta, până la finalizarea procedurilor necesare pentru încheierea sa.

               (4)

               Aplicarea parțială cu titlu provizoriu a acordului nu aduce atingere repartizării competențelor între Uniune și statele sale membre în conformitate cu tratatele.

               (5)

               În temeiul articolului 218 alineatul (7) din Tratatul privind funcționarea Uniunii Europene, este necesar ca Consiliul să autorizeze Comisia să aprobe modificările aduse acordului, care urmează să fie adoptate de Comitetul de asociere în configurația „Comerț” în temeiul articolului 408 alineatul (4) din acord, astfel cum sunt propuse de subcomitetul privind indicațiile geografice în temeiul articolului 179 din acord.

               (6)

               Este oportun să fie definite procedurile relevante pentru protejarea indicațiilor geografice cărora li se acordă protecție în temeiul acordului.

               (7)

               Acordul nu ar trebui interpretat drept un acord care conferă drepturi sau impune obligații care pot fi invocate direct în fața instanțelor judecătorești ale Uniunii sau ale statelor membre,

         ADOPTĂ PREZENTA DECIZIE:
   Articolul 1
   (1)   Se autorizează semnarea, în numele Uniunii, a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (denumit în continuare „acordul”), sub rezerva încheierii respectivului acord.
   (2)   Textul acordului este atașat la prezenta decizie.
   Articolul 2
   Președintele Consiliului este autorizat să desemneze persoana sau persoanele împuternicite să semneze acordul în numele Uniunii.
   Articolul 3
   (1)   Până la intrarea în vigoare a acordului, în conformitate cu articolul 431 din acesta și cu condiția transmiterii notificărilor prevăzute în acesta, următoarele părți din acord se aplică cu titlu provizoriu între Uniune și Georgia, dar numai în măsura în care se referă la aspecte care intră în sfera de competență a Uniunii, inclusiv aspecte pentru care Uniunea are competența de a defini și de a pune în aplicare o politică externă și de securitate comună:

               (a)

               titlul I;

               (b)

               titlul II: articolele 3-4 și articolele 7-9;

               (c)

               titlul III: articolele 13 și 16;

               (d)

               titlul IV (cu excepția articolului 151, în măsura în care se referă la aplicarea de sancțiuni penale în caz de nerespectare a drepturilor de proprietate intelectuală; și cu excepția articolelor 223 și 224, în măsura în care aceste dispoziții se aplică procedurilor administrative, controlului jurisdicțional și căilor de atac la nivelul statelor membre);

               (e)

               titlul V: articolele 285 și 291;

               (f)

               titlul VI: capitolul 1 [cu excepția articolului 293 literele (a) și (e) și a articolului 294 alineatul (2) literele (a) și (b)], capitolul 2 [cu excepția articolului 298 litera (k)], capitolul 3 [cu excepția articolului 302], capitolele 7 și 10 [cu excepția articolului 333 litera (i)], capitolul 11 [cu excepția articolului 338 litera (b) și a articolului 339], capitolele 13, 20 și 23, precum și articolele 312, 319, 327, 354 și 357;

               (g)

               titlul VII;

               (h)

               titlul VIII [cu excepția articolului 423 alineatul (1), în măsura în care dispozițiile acestui titlu se limitează la scopul de a asigura aplicarea cu titlu provizoriu a prezentului acord, astfel cum este definită în prezentul alineat];

               (i)

               anexele II-XXXI și anexa XXXIV, împreună cu protocoalele I-IV.

         (2)   Data de la care acordul va fi aplicat cu titlu provizoriu va fi publicată în Jurnalul Oficial al Uniunii Europene de către Secretariatul General al Consiliului.
   Articolul 4
   În scopul articolului 179 din acord, modificările aduse acordului prin decizii ale Subcomitetului privind indicațiile geografice sunt aprobate de către Comisie în numele Uniunii. În cazul în care părțile interesate nu pot ajunge la un acord în urma obiecțiilor referitoare la o indicație geografică, Comisia adoptă o poziție în baza procedurii prevăzute la articolul 57 alineatul (2) din Regulamentul (UE) nr. 1151/2012 al Parlamentului European și al Consiliului (2).
   Articolul 5
   (1)   O denumire protejată în conformitate cu subsecțiunea 3 „Indicații geografice” de la titlul IV capitolul 9 din acord poate fi folosită de orice operator care comercializează produse agricole, produse alimentare, vinuri, vinuri aromatizate sau băuturi spirtoase care respectă specificațiile corespunzătoare.
   (2)   În conformitate cu articolul 175 din acord, statele membre și instituțiile Uniunii asigură respectarea protecției prevăzute la articolele 170-174 din acord, inclusiv la cererea unei părți interesate.
   Articolul 6
   Acordul nu se interpretează în sensul în care conferă drepturi sau impune obligații care pot fi invocate direct în fața instanțelor judecătorești ale Uniunii sau ale statelor membre.
   Articolul 7
   Prezenta decizie intră în vigoare în ziua următoare datei adoptării sale.

      Adoptată la Luxemburg, 16 iunie 2014.

            Pentru Consiliu

            Președintele

         G. KARASMANIS

      (1)  Acordul de parteneriat și cooperare între Comunitățile Europene și statele membre ale acestora, pe de o parte, și Georgia, pe de altă parte (JO L 205, 4.8.1999, p. 3).

      (2)  Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (JO L 343, 14.12.2012, p. 1).


title: Decizia Comisiei din 17 decembrie 2009 de aprobare a programului național prezentat de Bulgaria pentru controlul și monitorizarea condițiilor de transport al animalelor vii din specia bovină exportate din Uniune prin portul Burgas și contribuția financiară din partea Uniunii pentru anul 2010 [notificată cu numărul C(2009) 10004]

text:
               18.12.2009

               RO

               Jurnalul Oficial al Uniunii Europene

               L 336/52

      DECIZIA COMISIEI

   din 17 decembrie 2009
   de aprobare a programului național prezentat de Bulgaria pentru controlul și monitorizarea condițiilor de transport al animalelor vii din specia bovină exportate din Uniune prin portul Burgas și contribuția financiară din partea Uniunii pentru anul 2010
   [notificată cu numărul C(2009) 10004]
   (Numai textul în limba bulgară este autentic)
   (2009/979/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 37,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2) (denumit în continuare „Regulamentul financiar”), în special articolul 75,
   având în vedere Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (3) (denumit în continuare „normele de aplicare”), în special articolul 90,
   întrucât:

               (1)

               Decizia 2009/470/CE stabilește procedurile care reglementează contribuția financiară comunitară privind anumite cheltuieli în domeniul veterinar.

               (2)

               În mod special, articolul 37 alineatul (1) din Decizia 2009/470/CE prevede că dacă un stat membru se confruntă, din punct de vedere structural sau geografic, cu probleme privind personalul sau infrastructura atunci când pune în aplicare noua strategie de control, datorate realizării pieței interne de animale vii și produse de origine animală, acesta poate obține, pentru o perioadă de tranziție, asistență comunitară financiară. În plus, articolul 37 alineatul (2) din Decizia 2009/470/CE prevede că statul membru respectiv transmite Comisiei un program național, însoțit de toate informațiile financiare adecvate, menit să îmbunătățească sistemul său de control.

               (3)

               Realizarea pieței interne necesită un sistem armonizat de control pentru animale vii, inclusiv pentru cele exportate către țări terțe. Este oportună facilitarea aplicării acestei strategii prin furnizarea unei contribuții financiare din partea Uniunii, în vederea punerii în aplicare a acestei strategii.

               (4)

               Regulamentul (CE) nr. 639/2003 al Comisiei din 9 aprilie 2003 de stabilire a normelor de aplicare în temeiul Regulamentului (CE) nr. 1254/1999 al Consiliului în ceea ce privește cerințele privind bunăstarea animalelor vii din specia bovină în timpul transportului pentru acordarea restituirilor la export (4) prevede că animalele pot părăsi teritoriul vamal al Uniunii printr-un punct de ieșire în care medicul veterinar oficial verifică, în ceea ce privește animalele pentru care se acceptă o declarație de export, dacă cerințele stabilite de Regulamentul (CE) nr. 1/2005 al Consiliului din 22 decembrie 2004 privind protecția animalelor în timpul transportului și al operațiunilor conexe și de modificare a Directivelor 64/432/CEE și 93/119/CE și a Regulamentului (CE) nr. 1255/97 (5) au fost respectate de la locul de plecare până la punctul de ieșire și dacă condițiile de transport pentru restul călătoriei sunt conforme cu dispozițiile Regulamentului (CE) nr. 1/2005.

               (5)

               Regulamentul (CE) nr. 1/2005 prevede că, în cazul în care animalele sunt prezentate la punctele de ieșire, medicii veterinari oficiali din statele membre verifică dacă animalele sunt transportate în conformitate cu respectivul regulament. Atunci când autoritatea competentă consideră că animalele nu sunt apte să încheie călătoria, acestea sunt descărcate, adăpate, hrănite și beneficiază de repaus într-un post de control.

               (6)

               Regulamentul (CE) nr. 1255/97 al Consiliului din 25 iunie 1997 privind criteriile comunitare prevăzute pentru punctele de așteptare și de modificare a planului de itinerar prevăzut în anexa la Directiva 91/628/CEE (6) stabilește criteriile care se aplică în întreaga Comunitate la punctele de control pentru a se asigura condiții optime pentru animalele care trec prin aceste puncte și pentru a se avea în vedere anumite incidente privind sănătatea animală.

               (7)

               Bulgaria se confruntă cu probleme privind personalul și infrastructura la punctul de ieșire din portul Burgas atunci când pune în aplicare controalele veterinare prevăzute pe teritoriul Comunității la articolul 21 din Regulamentul (CE) nr. 1/2005 și la articolul 2 din Regulamentul (CE) nr. 639/2003 pentru animalele vii din specia bovină exportate prin portul respectiv. În mod concret, nu există nici facilități pentru medicii veterinari oficiali pentru inspectarea animalelor vii din specia bovină și nici un post de control aprobat în conformitate cu Regulamentul (CE) nr. 1255/97 în imediata vecinătate a portului, în care animalele să poată fi descărcate, adăpate, hrănite și să poată beneficia de repaus dacă nu sunt apte să își continue călătoria sau dacă nu pot fi transportate în durata călătoriei stabilită prin Regulamentul (CE) nr. 1/2005.

               (8)

               La 17 septembrie 2009, Bulgaria a prezentat Comisiei un program pentru controlul și monitorizarea condițiilor de transport al animalelor vii din specia bovină exportate din Uniune prin portul Burgas pentru anul 2010 pentru care Bulgaria dorește să primească o contribuție financiară din partea Uniunii.

               (9)

               Comisia a evaluat programul prezentat de Bulgaria pentru anul 2010 atât din punct de vedere veterinar, cât și financiar. S-a constatat că acest program respectă legislația veterinară relevantă a Uniunii și, în mod special, criteriile stabilite la articolul 21 alineatul (3) din Regulamentul (CE) nr. 1/2005 și în anexa la Regulamentul (CE) nr. 1255/97.

               (10)

               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DECIZIE:
   Articolul 1
   Programul național prezentat de Bulgaria la 17 septembrie 2009 pentru controlul și monitorizarea condițiilor de transport al animalelor vii din specia bovină exportate din Uniune prin portul Burgas pentru anul 2010 se aprobă pentru perioada 1 ianuarie 2010-31 decembrie 2010. Prezenta decizie constituie o decizie de finanțare în sensul articolului 75 din Regulamentul financiar.
   Articolul 2
   Contribuția financiară a Uniunii este la o rată de 80 % din costurile de proiectare și construcție care urmează a fi suportate de Bulgaria pentru construirea în portul Burgas a facilităților de inspectare și a unui post de control cu capacitatea de 120-140 de animale din specia bovină.
   Contribuția financiară nu depășește 152 000 EUR, care urmează a fi asigurați prin următoarea linie bugetară din bugetul general al Uniunii Europene pentru 2010, sub rezerva adoptării acestuia:

               —

               Linia bugetară nr. 17 04 02.

         Articolul 3
   (1)   Cheltuielile prezentate de către Bulgaria pentru a obține o contribuție financiară din partea Uniunii se exprimă în euro și exclud taxa pe valoarea adăugată și alte taxe.
   (2)   În cazul în care cheltuielile efectuate de Bulgaria sunt într-o altă monedă decât euro, Bulgaria le convertește în euro pe baza celui mai recent curs de schimb stabilit de Banca Centrală Europeană înaintea primei zile a lunii în care Bulgaria depune cererea de plată.
   Articolul 4
   (1)   Contribuția financiară din partea Uniunii pentru programul național menționat la articolul 1 se acordă cu condiția ca Bulgaria:

               (a)

               să pună în aplicare programul în conformitate cu dispozițiile relevante de drept al Uniunii, inclusiv cele privind concurența și atribuirea contractelor de achiziții publice;

               (b)

               să transmită Comisiei, până la 31 iulie 2010 cel târziu, rapoartele tehnice și financiare intermediare pentru programul menționat la articolul 1, în conformitate cu articolul 27 alineatul (7) litera (a) din Decizia 2009/470/CE;

               (c)

               să transmită Comisiei, în conformitate cu articolul 27 alineatul (7) litera (b) din Decizia 2009/470/CE, până la 30 aprilie 2011 cel târziu, un raport tehnic detaliat final care să includă evaluarea rezultatelor obținute, precum și o evidență detaliată a cheltuielilor efectuate de la 1 ianuarie 2010 până la 31 decembrie 2010;

               (d)

               să transmită Comisiei, în conformitate cu articolul 27 alineatul (8) din Decizia 2009/470/CE, până la 30 aprilie 2011 cel târziu, cererea de plată referitoare la cheltuielile efectuate pentru programul prezentat la 17 septembrie 2009;

               (e)

               să nu depună, pentru programul menționat la articolul 1, alte cereri de contribuții din partea Uniunii pentru aceste măsuri și să nu fi depus anterior astfel de cereri.

         (2)   În cazul prezentării cu întârziere a cererii de plată, se aplică reducerile de contribuție financiară prevăzute la articolul 27 alineatul (8) din Decizia 2009/470/CE.
   Articolul 5
   Prezenta decizie se aplică de la 1 ianuarie 2010.
   Articolul 6
   Prezenta decizie se adresează Republicii Bulgaria.

      Adoptată la Bruxelles, 17 decembrie 2009.

            Pentru Comisie

         Androulla VASSILIOU

            Membru al Comisiei

      (1)  JO L 155, 18.6.2009, p. 30.

      (2)  JO L 248, 16.9.2002, p. 1.

      (3)  JO L 357, 31.12.2002, p. 1.

      (4)  JO L 93, 10.4.2003, p. 10.

      (5)  JO L 3, 5.1.2005, p. 1.

      (6)  JO L 174, 2.7.1997, p. 1.


title: 2013/223/UE: Decizia Comisiei din 24 aprilie 2013 de modificare a Deciziei 2000/745/CE a Comisiei privind acceptarea angajamentelor oferite în cadrul procedurilor antidumping și antisubvenții referitoare la importurile anumitor tipuri de polietilenă tereftalată (PET) originare din India, Indonezia, Malaysia, Republica Coreea, Taiwan și Thailanda

text:
               22.5.2013

               RO

               Jurnalul Oficial al Uniunii Europene

               L 135/19

         DECIZIA COMISIEI
   din 24 aprilie 2013
   de modificare a Deciziei 2000/745/CE a Comisiei privind acceptarea angajamentelor oferite în cadrul procedurilor antidumping și antisubvenții referitoare la importurile anumitor tipuri de polietilenă tereftalată (PET) originare din India, Indonezia, Malaysia, Republica Coreea, Taiwan și Thailanda
   (2013/223/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul antidumping de bază”), în special articolele 8 și 9,
   după consultarea comitetului consultativ,
   întrucât:
   A.   MĂSURI EXISTENTE

               (1)

               Consiliul, prin Regulamentul (CE) nr. 192/2007 (2), a instituit o taxă antidumping definitivă pentru importurile de anumite tipuri de polietilentereftalat („PET”) originar din India, Malaysia, Republica Coreea, Thailanda și Taiwan, în urma reexaminării efectuate în perspectiva expirării măsurilor și a reexaminării intermediare parțiale. Măsurile au fost impuse inițial în luna august 2000 (3). În prezent, măsurile fac obiectul unei alte reexaminări în perspectiva expirării lor (4).

               (2)

               Comisia, prin Decizia 2000/745/CE (5) (denumită în continuare „decizia ”), a acceptat un angajament de preț (denumit în continuare „angajamentul”), printre altele, din partea societății indoneziene P.T. Polypet Karyapersada („Polypet”). Ca urmare a constatărilor și a concluziilor referitoare la reexaminarea unui „exportator nou” (6), Comisia, prin Decizia 2002/232/CE (7) de modificare a Deciziei 2000/745/CE, a acceptat un angajament din partea societății indiene Futura Polyesters Limited („Futura”).

         B.   OBLIGAȚIILE CARE DECURG DIN ANGAJAMENT

               (3)

               Una dintre obligațiile fundamentale care decurg dintr-un angajament este raportarea trimestrială a vânzărilor, care permite Comisiei să monitorizeze în mod eficace angajamentul. Obligația de monitorizare acoperă, de asemenea, situația în care nu s-au realizat vânzări în cursul unui trimestru (un așa-numit raport „vânzări zero”).

               (4)

               În plus, producătorii-exportatori trebuie să informeze imediat Comisia cu privire la orice modificare a structurii societății care ar putea surveni în perioada de aplicare a angajamentului.

               (5)

               Prevederile angajamentului stipulează că refuzul de a coopera cu Comisia privind aceste aspecte se consideră o încălcare a angajamentului. O hotărâre recentă a Curții de Justiție (8) a confirmat, de asemenea, că obligațiile de raportare trebuie să fie considerate drept obligații primare pentru buna funcționare a unui angajament.

         C.   ÎNCĂLCĂRI ALE ANGAJAMENTULUI

               (6)

               Societatea Polypet nu a transmis niciun raport privind vânzările pentru cel de al treilea trimestru al anului 2012, în pofida unor atenționări repetate. În plus, contrar prevederilor angajamentului pe care și l-a asumat societatea, Polypet nu a informat imediat Comisia că activele sale au fost vândute unei alte societăți indoneziene în august 2012. Nu s-a primit niciun raport pentru cel de al patrulea trimestru al anului 2012.

               (7)

               Societatea Futura nu a trimis niciun raport pentru al treilea și al patrulea trimestru din 2012, în pofida unor atenționări repetate.

               (8)

               Netransmiterea rapoartelor și a notificărilor privind modificările de structură ale societății se califică drept necooperare continuă, încălcându-se astfel prevederile angajamentelor. Acest lucru justifică retragerea ambelor angajamente.

         D.   OBSERVAȚII SCRISE

               (9)

               Ambele societăți au avut posibilitatea de a-și face cunoscute opiniile și de a transmite observații în scris. Nu s-au primit observații scrise din partea celor două societăți.

         E.   MODIFICAREA DECIZIEI 2000/745/CE

               (10)

               Prin urmare, în conformitate cu articolul 8 alineatul (9) din regulamentul antidumping de bază și, de asemenea, în conformitate cu clauzele relevante ale angajamentelor care autorizează Comisia să retragă angajamentul, Comisia a ajuns la concluzia că acceptarea angajamentelor oferite de societățile Polypet și Futura trebuie să fie retrasă, iar Decizia 2000/745/CE, astfel cum a fost modificată prin Decizia 2002/232/CE, trebuie modificată. În consecință, taxele antidumping definitive instituite prin articolul 1 din Regulamentul (CE) nr. 192/2007 trebuie să se aplice automat importurilor de PET fabricate de societățile Polypet și Futura (cod adițional TARIC A193 pentru Polypet și codul adițional TARIC A184 pentru Futura),

         ADOPTĂ PREZENTA DECIZIE:
   Articolul 1
   Acceptarea angajamentelor în ceea ce privește societățile P.T. Polypet Karyapersada, Indonezia (cod adițional TARIC A193) și Futura Polyesters Limited, India (cod adițional TARIC A184) este retrasă.
   Articolul 2
   Tabelul de la articolul 1 din Decizia 2000/745/CE se înlocuiește cu următorul tabel:

                  „Țară

                  Societăți

                  Cod adițional TARIC

                  India

                  Reliance Industries Limited

                  A181

                  India

                  Pearl Engineering Polymers Limited

                  A182

                  India

                  Dhunseri Petrochem & Tea Limited

                  A585”

   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 24 aprilie 2013.

            Pentru Comisie

            Președintele

         José Manuel BARROSO

      (1)  JO L 343, 22.12.2009, p. 51.

      (2)  JO L 59, 27.2.2007, p. 1.

      (3)  JO L 199, 5.8.2000, p. 48.

      (4)  JO C 55, 24.2.2012, p. 4.

      (5)  JO L 301, 30.11.2000, p. 88.

      (6)  JO L 78, 21.3.2002, p. 4.

      (7)  JO L 78, 21.3.2002, p. 12; JO C 116, 15.5.2003, p. 2.

      (8)  Cauza C-552/10 P, http://curia.europa.eu/juris/document/document.jsf?text=&docid=130244&pageIndex=0&doclang=RO&mode=req&dir=&occ=first&part=1&cid=825501


title: 2012/3/UE: Decizia Parlamentului European și a Consiliului din 13 decembrie 2011 privind mobilizarea instrumentului de flexibilitate

text:
               7.1.2012

               RO

               Jurnalul Oficial al Uniunii Europene

               L 4/10

         DECIZIA PARLAMENTULUI EUROPEAN ȘI A CONSILIULUI
   din 13 decembrie 2011
   privind mobilizarea instrumentului de flexibilitate
   (2012/3/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (1), în special punctul 27 al cincilea paragraf,
   având în vedere propunerea Comisiei Europene,
   întrucât:
   În urma examinării tuturor posibilităților de realocare a creditelor înscrise la subrubrica 1a și rubrica 4, cele două componente ale autorității bugetare au convenit să mobilizeze instrumentul de flexibilitate pentru a completa finanțarea în bugetul 2012, peste plafonul subrubricii 1a, cu 50 milioane EUR pentru finanțarea Strategiei Europa 2020, și peste plafonul rubricii 4, cu 150 milioane EUR pentru finanțarea politicii europene de vecinătate,
   ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2012 (denumit în continuare „bugetul 2012”), se utilizează instrumentul de flexibilitate pentru a se asigura suma de 50 milioane EUR în credite de angajament la subrubrica 1a și de 150 milioane EUR în credite de angajament la rubrica 4.
   Această sumă este folosită pentru a completa finanțarea cu:

               —

               50 milioane EUR pentru Strategia Europa 2020 în cadrul rubricii 1a;

               —

               150 milioane EUR pentru politica europeană de vecinătate în cadrul rubricii 4.

         Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 13 decembrie 2011.

            Pentru Parlamentul European

            Președintele

         J. BUZEK

            Pentru Consiliu

            Președintele

         M. SZPUNAR

      (1)  JO C 139, 14.6.2006, p. 1.


title: Decizia (UE, Euratom) 2016/1468 Parlamentului European din 28 aprilie 2016 privind descărcarea de gestiune pentru execuția bugetului Agenției Executive pentru Inovare și Rețele (denumită anterior Agenția Executivă pentru Rețeaua Transeuropeană de Transport) aferent exercițiului financiar 2014

text:
               14.9.2016

               RO

               Jurnalul Oficial al Uniunii Europene

               L 246/130

         DECIZIA (UE, EURATOM) 2016/1468 PARLAMENTULUI EUROPEAN
   din 28 aprilie 2016
   privind descărcarea de gestiune pentru execuția bugetului Agenției Executive pentru Inovare și Rețele (denumită anterior Agenția Executivă pentru Rețeaua Transeuropeană de Transport) aferent exercițiului financiar 2014
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2014 (1),

               —

               având în vedere conturile anuale consolidate ale Uniunii Europene pentru exercițiul financiar 2014 [COM(2015) 377 – C8-0199/2015] (2),

               —

               având în vedere conturile anuale finale ale Agenției Executive pentru Inovare și Rețele (denumită anterior Agenția Executivă pentru Rețeaua Transeuropeană de Transport) pentru exercițiul financiar 2014 (3),

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul 2013 [COM(2015) 505] și documentele de lucru ale serviciilor Comisiei care îl însoțesc [SWD(2015) 194, SWD(2015) 195],

               —

               având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în 2014 [COM(2015) 441] și documentul de lucru al serviciilor Comisiei care îl însoțește [SWD(2015) 170],

               —

               având în vedere Raportul Curții de Conturi privind conturile anuale ale Agenției Executive pentru Inovare și Rețele (denumită anterior Agenția Executivă pentru Rețeaua Transeuropeană de Transport) pentru exercițiul financiar 2014, însoțit de răspunsul agenției (4),

               —

               având în vedere declarația de asigurare (5) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a agențiilor executive în ceea ce privește execuția bugetului pentru exercițiul financiar 2014 (05585/2016 – C8-0040/2016),

               —

               având în vedere articolele 317, 318 și 319 din Tratatul privind funcționarea Uniunii Europene,

               —

               având în vedere articolul 106a din Tratatul de instituire a Comunității Europene a Energiei Atomice,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

               —

               având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (7), în special articolul 14 alineatul (3),

               —

               având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în aplicarea Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini privind gestionarea programelor comunitare (8), în special articolul 66 primul și al doilea paragraf,

               —

               având în vedere Decizia de punere în aplicare 2013/801/UE a Comisiei din 23 decembrie 2013 de înființare a Agenției executive pentru inovare și rețele și de abrogare a Deciziei 2007/60/CE, astfel cum a fost modificată prin Decizia 2008/593/CE (9),

               —

               având în vedere articolul 93 și anexa V la Regulamentul său de procedură,

               —

               având în vedere raportul Comisiei pentru control bugetar și avizele celorlalte comisii interesate (A8-0140/2016),

               A.

               întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și administrează programele și, în aplicarea articolului 317 din Tratatul privind funcționarea Uniunii Europene, Comisia execută bugetul în cooperare cu statele membre și pe propria răspundere, în conformitate cu principiul bunei gestiuni financiare;

               1.

               acordă directorului Agenției Executive pentru Inovare și Rețele (denumită anterior Agenția Executivă pentru Rețeaua Transeuropeană de Transport) descărcarea de gestiune pentru execuția bugetului Agenției Executive aferent exercițiului financiar 2014;

               2.

               își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2014, secțiunea III — Comisia și agențiile executive, precum și în rezoluția sa din 28 aprilie 2016 referitoare la rapoartele speciale ale Curții de Conturi în contextul descărcării de gestiune a Comisiei pentru exercițiul financiar 2014 (10);

               3.

               încredințează președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2014, secțiunea III — Comisia, precum și rezoluția care face parte integrantă din aceste decizii directorului Agenției Executive pentru Inovare și Rețele (denumită anterior Agenția Executivă pentru Rețeaua Transeuropeană de Transport), Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 51, 20.2.2014.

      (2)  JO C 377, 13.11.2015, p. 1.

      (3)  JO C 367, 5.11.2015, p. 10.

      (4)  JO C 409, 9.12.2015, p. 362.

      (5)  JO C 377, 13.11.2015, p. 146.

      (6)  JO L 298, 26.10.2012, p. 1.

      (7)  JO L 11, 16.1.2003, p. 1.

      (8)  JO L 297, 22.9.2004, p. 6.

      (9)  JO L 352, 24.12.2013, p. 65.

      (10)  Texte adoptate, P8_TA(2016)0148 (a se vedea pagina 91 din prezentul Jurnal Oficial).


title: Decizia (UE) 2015/333 a Consiliului din 2 martie 2015 de numire a unui membru italian în cadrul Comitetului Economic și Social European

text:
               3.3.2015

               RO

               Jurnalul Oficial al Uniunii Europene

               L 58/74

         DECIZIA (UE) 2015/333 A CONSILIULUI
   din 2 martie 2015
   de numire a unui membru italian în cadrul Comitetului Economic și Social European
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 302,
   având în vedere propunerea guvernului italian,
   având în vedere avizul Comisiei Europene,
   întrucât:

               (1)

               La 13 septembrie 2010, Consiliul a adoptat Decizia 2010/570/UE, Euratom de numire a membrilor în cadrul Comitetului Economic și Social European pentru perioada 21 septembrie 2010-20 septembrie 2015 (1).

               (2)

               Un loc de membru în cadrul Comitetului Economic și Social European a devenit vacant ca urmare a decesului domnului Corrado ROSSITTO,

         ADOPTĂ PREZENTA DECIZIE:
   Articolul 1
   Doamna Flora GOLINI, Vicepresidente nonché Membro della Giunta esecutiva confederale della CIU (Confederazione Italiana di Unione delle professioni), se numește în calitate de membru în cadrul Comitetului Economic și Social European pentru durata rămasă a mandatului, respectiv până la 20 septembrie 2015.
   Articolul 2
   Prezenta decizie intră în vigoare la data adoptării.

      Adoptată la Bruxelles, 2 martie 2015.

            Pentru Consiliu

            Președintele

         D. REIZNIECE-OZOLA

      (1)  JO L 251, 25.9.2010, p. 8.


title: Decizia (UE) 2015/372 a Consiliului din 8 octombrie 2014 privind semnarea, în numele Uniunii și al statelor sale membre și aplicarea provizorie a unui Protocol de modificare a Acordului euro-mediteraneean privind serviciile aeriene dintre Uniunea Europeană și statele sale membre, pe de o parte și guvernul Statului Israel, pe de altă parte, pentru a se ține seama de aderarea Republicii Croația la Uniunea Europeană

text:
               7.3.2015

               RO

               Jurnalul Oficial al Uniunii Europene

               L 64/1

         DECIZIA (UE) 2015/372 A CONSILIULUI
   din 8 octombrie 2014
   privind semnarea, în numele Uniunii și al statelor sale membre și aplicarea provizorie a unui Protocol de modificare a Acordului euro-mediteraneean privind serviciile aeriene dintre Uniunea Europeană și statele sale membre, pe de o parte și guvernul Statului Israel, pe de altă parte, pentru a se ține seama de aderarea Republicii Croația la Uniunea Europeană
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2) coroborat cu articolul 218 alineatul (5),
   având în vedere Actul de aderare a Croației, în special articolul 6 alineatul (2) al doilea paragraf,
   având în vedere propunerea Comisiei Europene,
   întrucât:

               (1)

               La 14 septembrie 2012, Consiliul a autorizat Comisia să deschidă negocieri, în numele Uniunii, al statelor sale membre și al Republicii Croația, cu privire la încheierea unui Protocol de modificare a Acordului euro-mediteraneean privind serviciile aeriene dintre Uniunea Europeană și statele sale membre, pe de o parte și guvernul Statului Israel, pe de altă parte (1), pentru a se ține seama de aderarea Republicii Croația la Uniunea Europeană (denumit în continuare „protocolul”).

               (2)

               Negocierile s-au încheiat cu succes la 12 decembrie 2013.

               (3)

               Protocolul ar trebui să fie semnat, în numele Uniunii și al statelor sale membre, sub rezerva încheierii sale la o dată ulterioară.

               (4)

               Protocolul ar trebui să se aplice cu titlu provizoriu,

         ADOPTĂ PREZENTA DECIZIE:
   Articolul 1
   Prin prezenta decizie se autorizează semnarea, în numele Uniunii și al statelor sale membre, a Protocolului de modificare a Acordului euro-mediteraneean privind serviciile aeriene dintre Uniunea Europeană și statele sale membre, pe de o parte și guvernul Statului Israel, pe de altă parte, pentru a se ține seama de aderarea Republicii Croația la Uniunea Europeană, sub rezerva încheierii respectivului protocol.
   Textul protocolului se atașează prezentei decizii.
   Articolul 2
   Prin prezenta decizie, președintele Consiliului este autorizat să desemneze persoana sau persoanele împuternicite să semneze protocolul în numele Uniunii și al statelor sale membre.
   Articolul 3
   În conformitate cu articolul 3 alineatul (2) din protocol, de la data semnării sale de către părțile contractante (2), până la intrarea sa în vigoare, protocolul se aplică cu titlu provizoriu.
   Articolul 4
   Prezenta decizie intră în vigoare la data adoptării.

      Adoptată la Luxemburg, 8 octombrie 2014.

            Pentru Consiliu

            Președintele

         M. LUPI

      (1)  Textul acordului a fost publicat în JO L 208, 2.8.2013, p. 3.

      (2)  Secretariatul General al Consiliului va publica în Jurnalul Oficial al Uniunii Europene data de la care protocolul se aplică cu titlu provizoriu.